text: Moult y avoit fiere mellée.
   Souvent fu "Castele !" escriée.
   Mais tant vous di que là endroit
   Marcadigas trop pou avoit
   Des siens ; car si chargié estoient
   Que tous les bras plains en avoient
   De toutes pars et de tous lez.
   Li chevaus sur quoi remontez
   Fu Marcadigas li gentis,
   Fu là endroit souz lui ocis.
   N'est merveille s’il ot anui
   Et meschief de cuer, quant souz lui
   Fu mors ses chevaus à cele heure.
   Galdas des Mons li corut seure,
   L'espée ou poing ; car moult desire
   Forment qu'il le peüst ocire.
   Quant Marcadigas se vit mis
   À pié entre ses anemis,
   Bien vit que il mestier avoit
   De deffendre, et il en faisoit
   Son pouvoir à loi de vassal ;
   L'espée ou poing rendoit estal
   À guise de hardi sengler.
   Qui li veïst esboueler
   Chevaus et entour lui ferir,
   Folio5r
   Bien le deüst à preu tenir.
  